Ons ry met Nissan se jongste modelle in StockholmMaroela Media is onlangs genooi om twee van Nissan se jongste modelle in Stockholm, Swede, op die proef te gaan stel. Ek het aanvanklik gewonder – hoekom spesifiek Stockholm? Met die intrapslag uit die Arlanda-lughawe maak alles sin. Drie van die vyf voertuie in die parkeerterrein is elektriese voertuie. Ja, Europa is baie verder gevorderd as Suid-Afrika, maar die realiteit bly staan dat vervaardigers motors ontwikkel vir enorme markte wêreldwyd waarvan Suid-Afrika net een klein onderdeel is. Teen 2030 sal baie vervaardigers slegs elektriese voertuie vervaardig. Nissan is een van hulle. Ja, ŉ mens sal wêreldwyd nog ligte handelsvoertuie kry met binnebrandenjins, maar hul dae is getel. Ek praat ná die Europa-besoek met ŉ plaaslike uitvoerende hoof van ŉ mededingende handelsmerk, en hy stem heelhartig saam dat ons ŉ versnelling gaan sien in die volgende vyf jaar. Ek meen Nissan het egter die perfekte oplossing vir tussen nou en dán. Hulle noem dit e-Power. e-Power is ŉ baie ingewikkelde dryfstelsel wat ten volle elektriese motoraandrywing bied, wat beteken dat die wiele heeltemal deur die elektriese motor aangedryf word. Die petrolenjin dien as ŉ kragopwekker vir die battery. Die Nissan Qashqai e-Power is ŉ hibriede motor. Die groot verskil is dat hibriede voertuie tot nou hul dryfkrag van die binnebrandenjin ontvang het met die hulp van die batterye en elektriese motors – die e-Power-stelsel werk andersom. Die Nissan Qashqai het die C-kruismodelsegment geskep. Die Qashqai was die eerste van sy soort, en nes die X-Trail was dié twee modelle markleiers in Suid-Afrika. Dis ŉ jammerte dat Nissan sy markaandeel verloor het namate die mededingers almal opgevang het – maar ek glo Nissan het nou vir die eerste keer ŉ ware kans om daardie markaandeel terug te wen… en die rede daarvoor is eenvoudig. Eerstens is die jongste Qashqai e-Power werklik ŉ mooi buksie. Sy binneruim voel luuks en hy ry soos ŉ elektriese motor (al is dit bitter vreemd om aan die linkerkant van die voertuig te bestuur en aan die regterkant van die pad te ry). Die seepgladde kraglewering en enorme wringkrag wat oombliklik van stilstand af beskikbaar is, is werklik verstommend vir dié wat dit nog nie ervaar het nie. Die binneruim is luuks en ruim met twee groot 12”-skerms wat alle denkbare inligting vir die bestuurder vertoon. Die modelle waarmee ons gery het, is met ruitvertoon-funksie toegerus – puik om aanwysings te volg in ŉ vreemde stad. Die Qashqai bied sitplek vir vyf met ŉ groot kattebak. Grondvryhoogte is 188 mm, en die binneruim is gepeper met elke luuksheid waaraan ŉ mens kan dink. Onder die dop sit die hibriede dryfstelsel. Die petrolenjin bied 116 kW en daardie krag word deur die omskakelaar in elektrisiteit omskep. Die elektrisiteit word deur die 140 kW elektriese motor na die wiele gestoot. Daar is verskeie opsies beskikbaar vir verskillende internasionale markte. Ons sal binnekort leer presies wat in Suid-Afrika beskikbaar sal wees, maar die reikafstand meer as 1 000 km is fantasties! In en om Stockholm het ons klomp verskeie toestande ervaar van pragtige plattelandse paaie tot kwaai verkeer in en om die middestad en deur hul indrukwekkende tonnels. Terwyl ons in Stockholm rondrits kon ons allerhande EV’s sien. Hulle is oral. En daar waar hulle in die strate staan is hulle in laaiers ingeprop. Die infrastruktuur is indrukwekkend – Suid-Afrika sal ook daar kom, want oor ŉ dekade sal daar geen ander opsies wees nie. Ons sal meer oor die Ariya vertel in ŉ ander berig.